b"\n_START_ARTICLE_\nHabitatge al carrer Pi i Margall, 52\n_START_SECTION_\nDescripci\xc3\xb3\n_START_PARAGRAPH_\nEs tracta d'una casa unifamiliar, modernista, formada per planta baixa i un pis, amb pati al darrere. Est\xc3\xa0 decorada profusament a les portes i finestres amb esgrafiats de motius vegetals, un dels trets caracter\xc3\xadstics d'aquest estil. Al capdamunt, a la barana del terrat hi ha un acabament de l\xc3\xadnies profundament ondulades, on es repeteixen els motius esgrafiats envoltant la data de construcci\xc3\xb3 (1909).\n_START_SECTION_\nHist\xc3\xb2ria\n_START_PARAGRAPH_\nVe\xc3\xafna de Cal Garrofa i constru\xc3\xafda pr\xc3\xa0cticament a les mateixes dates, la hist\xc3\xb2ria d'aquesta casa \xc3\xa9s la del carrer, que es va impulsar fortament a finals del segle XIX i principis del XX. Coincidint en el temps, amb pocs anys de difer\xc3\xa8ncia es va produir la creaci\xc3\xb3 del canal del Llobregat i el primer Eixample pr\xc3\xb2piament dit de Sant Boi. Es va augmentar visiblement la poblaci\xc3\xb3 i aix\xc3\xb2 va motivar la petici\xc3\xb3 i concessi\xc3\xb3 de moltes llic\xc3\xa8ncies de construcci\xc3\xb3 o reforma de cases. Arran d'aix\xc3\xb2 a Sant Boi s'hi troben encara algunes cases de l'\xc3\xa8poca, diferenciables per l'estil arquitect\xc3\xb2nic del moment, el modernisme, i tamb\xc3\xa9, sobretot al principi del creixement per les torres de tend\xc3\xa8ncia historicista."